“การบินไทย” เปิดเส้นทางบินยุโรปผ่านจีน เลี่ยงน่านฟ้าปากีสถาน พร้อมให้บริการตามปกติบ่ายนี้
"การบินไทย” เปิดเส้นทางบินยุโรปผ่านจีน เลี่ยงน่านฟ้าปากีสถาน พร้อมให้บริการตามปกติบ่ายนี้
28 ก.พ. 2562

สืบเนื่องจากกรณีสาธารณรัฐอิสลามปากีสถานประกาศปิดน่านฟ้ากะทันหัน จากสาเหตุของความขัดแย้งระหว่างสาธารณรัฐอินเดียและสาธารณรัฐอิสลามปากีสถาน
ล่าสุด เรืออากาศเอกปรารถนา พัฒนศิริ ผู้อำนวยการใหญ่ฝ่ายความปลอดภัย ความมั่นคงและมาตรฐานการบินของบริษัท การบินไทย จำกัด (มหาชน) หรือ THAI เปิดเผยว่า บริษัทฯ ได้ขออนุญาตใช้เส้นทางบินผ่านสาธารณรัฐประชาชนจีน โดยไม่บินผ่านน่านฟ้าปากีสถาน เพื่อความปลอดภัยสูงสุดในการปฏิบัติการบิน ซึ่งในวันนี้ (28 กุมภาพันธ์ 2562) บริษัทฯ จะทำการบินเที่ยวบินขาไปในเส้นทางกรุงเทพฯ-ยุโรป ดังนี้
เที่ยวบินกลางวันของวันที่ 28 กุมภาพันธ์ 2562 บริษัทฯ จะทำการบินตามตารางการบินปกติ ได้แก่
-เที่ยวบินที่ ทีจี 974 เส้นทางกรุงเทพฯ – มอสโก (ล่าช้ากว่ากำหนดการบินตามตารางการบินปกติ)
-เที่ยวบินที่ ทีจี 916 เส้นทางกรุงเทพฯ – ลอนดอน
-เที่ยวบินที่ ทีจี 922 เส้นทางกรุงเทพฯ – แฟรงก์เฟิร์ต
-เที่ยวบินที่ ทีจี 962 เส้นทางกรุงเทพฯ – สตอกโฮล์ม
สำหรับเที่ยวบินกลางคืนบริษัทฯ จะทำการบินตามตารางบินปกติ ซึ่งผู้โดยสารต้องมาทำการเช็คอินในคืนวันที่ 28 กุมภาพันธ์ 2562 ได้แก่
-เที่ยวบินที่ ทีจี 920 เส้นทางกรุงเทพฯ – แฟรงก์เฟิร์ต
รวมทั้งเที่ยวบินที่ระบุวันเดินทางบนบัตรโดยสารเป็นวันที่ 1 มีนาคม 2562 ได้แก่
-เที่ยวบินที่ ทีจี 910 เส้นทางกรุงเทพฯ – ลอนดอน
-เที่ยวบินที่ ทีจี 924 เส้นทางกรุงเทพฯ – มิวนิก
-เที่ยวบินที่ ทีจี 930 เส้นทางกรุงเทพฯ – ปารีส
-เที่ยวบินที่ ทีจี 934 เส้นทางกรุงเทพฯ – บรัสเซลส์
-เที่ยวบินที่ ทีจี 944 เส้นทางกรุงเทพฯ – มิลาน
-เที่ยวบินที่ ทีจี 936 เส้นทางกรุงเทพฯ – เวียนนา
-เที่ยวบินที่ ทีจี 960 เส้นทางกรุงเทพฯ – สตอกโฮล์ม
-เที่ยวบินที่ ทีจี 970 เส้นทางกรุงเทพฯ – ซูริก
-เที่ยวบินที่ ทีจี 950 เส้นทางกรุงเทพฯ – โคเปนเฮเกน
-เที่ยวบินที่ ทีจี 954 เส้นทางกรุงเทพฯ – ออสโล
ทั้งนี้ บริษัทฯ จะทำการบินเที่ยวบินที่ ทีจี 507 และทีจี 508 เส้นทางกรุงเทพฯ – มัสกัต ของวันที่ 28 กุมภาพันธ์ 2562 โดยปรับเส้นทางบินไม่แวะการาจี และมีความจำเป็นต้องยกเลิกเที่ยวบินที่ ทีจี 345 และทีจี 346 เส้นทางกรุงเทพฯ – ละฮอร์ (ไป – กลับ) ของวันที่ 28 กุมภาพันธ์ 2562
นอกจากนี้ เพื่อเป็นการอำนวยความสะดวกและดูแลผู้โดยสารตามมาตรฐานสากล โดยผู้โดยสารที่ถือบัตรโดยสารในเส้นทางที่บริษัทฯ ยกเลิก บริษัทฯ ได้ยกเว้นค่าธรรมเนียมสำหรับการเปลี่ยนแปลงบัตรโดยสารเส้นทางที่ได้รับผลกระทบดังกล่าว โดยจะเป็นไปตามเงื่อนไขที่บริษัทฯ กำหนด
อย่างไรก็ตาม บริษัทฯ กำลังติดตามสถานการณ์ดังกล่าวอย่างใกล้ชิด โดยขอความกรุณาผู้โดยสารที่จะเดินทางในเส้นทางดังกล่าว ติดตามข่าวสารอย่างใกล้ชิด หรือตรวจสอบตารางการบินได้ที่เว็บไซต์ thaiairways.com หรือ THAI Contact Center โทร. 0-2356-1111 ตลอด 24 ชั่วโมง